«Անտարես» հրատարկչության գլխավոր խմբագիր, գրաքննադատ Արքմենիկ Նիկողոսյանը մեզ հետ զրույցում ասաց, որ 4-5 տարի առաջ գրողների միությունում ստեղծվել էր հատուկ բաժանմունք, անգամ տրամադրում էին տրանսպորտային միջոցներ, որ գրողները պարբերաբար մարզեր այցելեն: Հետագայում այդ ծրագիրը փակվեց: Մարզերի ընթերցասերների հետ հիմնականում հանդիպում են տվյալ մարզը ներկայացնող գրողները: Սակայն գրաքննադատը նկատում է, որ համացանցը, կարելի է ասել, ջնջել է սահմանները: Էական չէ` մայրաքաղաքի՞ բնակիչ ես, թե՞ մարզի, շփումը դարձել է հնարավոր, և պարտադիր չէ կիլոմետրեր հաղթահարել: Ավելին` մարզերում ուշի ուշով հետևում են գրական ընթացքին: «Անտարես» հոլդինգի և «Գրանիշ» գրական ակումբի հայտարարած «Արձակ» մրցույթին միայն այս տարի տասնյակ հայտեր են ներկայացրել մարզերից (Արմինե Պետրոսյանը` Գավառից, Ռազմիկ Գրիգորյանը` Արթիկից, Նելլի Բրագինան` Սևանից և այլք):